Κανονισμός (ΕΚ) αριθ. 2392/2000 της Επιτροπής

της 27ης Οκτωβρίου 2000

για τη χορήγηση προκαθορισμένης ενίσχυσης στην ιδιωτική αποθεματοποίηση για σφάγια και ημιμόρια σφαγίων αμνών στη Φινλανδία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2467/98 του Συμβουλίου, της 3ης Νοεμβρίου 1998, για την κοινή οργάνωση αγοράς στον τομέα του προβείου και αιγείου κρέατος(1), όπως τροποποιήθηκε από τον κανονισμό (ΕΚ) αριθ. 1669/2000(2), και ιδίως το άρθρο 12 παράγραφοι 1 και 4,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3446/90 της Επιτροπής, της 27ης Νοεμβρίου 1990, περί λεπτομερών κανόνων για τη χορήγηση ενισχύσεων στην ιδιωτική αποθεματοποίηση προβείου και αιγείου κρέατος(3), όπως τροποποιήθηκε τελευταία από τον κανονισμό (ΕΚ) αριθ. 3533/93(4), θεσπίζει, ιδίως, λεπτομερείς κανόνες σύμφωνα με τους οποίους το ποσό της ενίσχυσης προκαθορίζεται με κατ' αποκοπή συντελεστή.

(2) Ο κανονισμός (ΕΟΚ) αριθ. 3447/90 της Επιτροπής, της 28ης Νοεμβρίου 1990, περί ειδικών όρων χορήγησης ενισχύσεων για ιδιωτική αποθεματοποίηση στον τομέα του προβείου και αιγείου κρέατος(5), όπως τροποποιήθηκε τελευταία από τον κανονισμό (ΕΚ) αριθ. 40/96(6) θεσπίζει, ιδίως, τις ελάχιστες ποσότητες ανά σύμβαση.

(3) Η εφαρμογή του άρθρου 12 παράγραφος 1 του κανονισμού (ΕΚ) αριθ. 2467/98 μπορεί να οδηγήσει σε απόφαση χορήγησης ενίσχυσης για την ιδιωτική αποθεματοποίηση. Το εν λόγω άρθρο προβλέπει την εφαρμογή αυτών των μέτρων βάσει της κατάστασης κάθε ζώνης διαμόρφωσης των τιμών. Το άρθρο 12 παράγραφος 2 προβλέπει τη χορήγηση ενίσχυσης στο πλαίσιο διαδικασίας προκαθορισμού στην περίπτωση που κρίνεται αναγκαία η επείγουσα προσφυγή στην ιδιωτική αποθεματοποίηση. Λαμβανομένης υπόψη της ιδιαιτέρως δυσχερούς κατάστασης της αγοράς στη Φινλανδία, πληρούνται οι όροι που θεσπίζονται στο εν λόγω άρθρο. Συνεπώς, κρίθηκε σκόπιμο να κινηθεί αυτή η διαδικασία.

(4) Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρισης προβατοειδών και αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Δυνάμει των διατάξεων των κανονισμών (ΕΟΚ) αριθ. 3446/90 και (ΕΟΚ) αριθ. 3447/90, δύναται να υποβληθούν αιτήσεις μεταξύ της 30ής Οκτωβρίου και 1ης Δεκεμβρίου 2000 για τη χορήγηση ενίσχυσης στην ιδιωτική αποθεματοποίηση σφαγίων και ημιμορίων σφαγίων αμνών μέχρι ορίου 50 τόνων στη Φινλανδία.

Οι αιτήσεις που υποβάλλονται κατά ή μετά την ημέρα που έπεται αυτή κατά την οποία η συνολική ποσότητα που εφαρμόζεται για τις ποσότητες που υπερβαίνουν εκείνες που αναφέρονται στο προηγούμενο εδάφιο δεν γίνονται αποδεκτές. Οι ποσότητες για τις οποίες κατατέθηκαν αιτήσεις κατά την ημέρα που σημειώνεται η υπέρβαση του γενικού ορίου, μειώνονται αναλόγως.

2. Το ύψος της ενίσχυσης για την ελάχιστη περίοδο αποθεματοποίησης των τριών μηνών ανέρχεται σε 1400 ευρώ ανά τόνο. Ωστόσο, η πραγματική περίοδος αποθεματοποίησης επιλέγεται από τον αποθεματοποιητή. Η περίοδος αυτή μπορεί να παραταθεί μέχρι επτά μήνες κατ' ανώτατο όριο. Αν η περίοδος αποθεματοποίησης υπερβαίνει τους τρεις μήνες, η ενίσχυση αυξάνεται σε ημερήσια βάση κατά 1,45 ευρώ ανά τόνο ανά ημέρα.

Άρθρο 2

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Οκτωβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 312 της 20.11.1998, σ. 1.

(2) ΕΕ L 193 της 29.7.2000, σ. 8.

(3) ΕΕ L 333 της 30.11.1990, σ. 39.

(4) ΕΕ L 321 της 23.12.1993, σ. 9.

(5) ΕΕ L 333 της 30.11.1990, σ. 46.

(6) ΕΕ L 10 της 13.1.1996, σ. 6.